text: Quant poins en fu, congié rouverent ;
   Car longuement demoré erent
   Selonc ce k'en couvent avoient
   Que leur voiage hasteroient
   Quant partirent dou roi Carmant.
   "Or ne vous alez si hastant,"
   Dist Cléomadès, "biau seignour ;
   Car mes mesages, l'autre jour,
   Revint de lui, si que bien set
   De sa fille la veritet.
   Toute la chose li mandai,
   Conment ne ou la retrouvai ;
   Et, pour ce que il miex seüst
   Que la chose certaine fust,
   Le chevalet i envoiai
   Sor quoi Clarmondine enportai,
   Pour ce que le cheval et moi
   Avoit veü, si com je croi,
   Quant de Chastel Noble parti
   O sa fille que véez ci.
   Et m'a mandé que ci venra
   Pour ce, lo que vous demorés
   Ici endroit et I'atendez
   PageV02P209
   Tant que il soit ici venus ;
   Car je croi qu'il soit jà meüs,
   Pour Clarmondine soulacier
   Vous vorroie de ce priier
   Et pour li tenir conpaignie ;
   Car forment la resléecie
   Vostre venue, ce m'est vis."
  